	
OBRAZAC SADRŽAJA DOKUMENTA ZA SAVJETOVANJE

	Naslov dokumenta
	Odluka o nerazvrstanim cestama na području Općine Punat

	Stvaratelj dokumenta, tijelo koje provodi savjetovanje
	
Općina Punat

	Svrha dokumenta
	Donosi se nova Odluka o nerazvrstanim cestama na području Općine Punat radi zamjene Odluke o nerazvrstanim cestama („Službene novine Primorsko-goranske županije” broj 12/12), koja je donesena 2012. godine. Od donošenja te Odluke Zakon o cestama više je puta izmijenjen i dopunjen, a doneseni su i brojni podzakonski propisi koji utječu na pravni režim nerazvrstanih cesta, njihovo evidentiranje, upravljanje i održavanje. Zbog toga je bilo nužno donijeti novu, sveobuhvatnu odluku.
Zakonom o cestama izričito je propisana obveza jedinice lokalne samouprave da vodi jedinstvenu bazu podataka o nerazvrstanim cestama na svom području. Za razliku od dosadašnje Odluke, koja nije sadržavala takvu bazu niti grafički prikaz, nova Odluka kao svoj sastavni dio uključuje jedinstvenu bazu podataka o nerazvrstanim cestama s grafičkim prilogom. Baza je izrađena na temelju Zakona o cestama („Narodne novine” broj 84/11, 22/13, 54/13, 148/13, 92/14, 110/19, 144/21, 114/22, 4/23, 133/23 i 156/25) te služi kao osnova za upis nerazvrstanih cesta u službene evidencije, praćenje njihova stanja i učinkovito planiranje održavanja i ulaganja.
U listopadu 2024. godine proveden je terenski pregled radi prikupljanja potrebnih podataka, nakon čega je tvrtka Digitalni prostor d.o.o., Milutina Barača 7, Rijeka, izradila bazu nerazvrstanih cesta. Prikupljeni podaci integrirani su u geografski informacijski sustav (GIS). Registrom nerazvrstanih cesta evidentirano je 140 nerazvrstanih cesta, pri čemu su svakoj cesti pridruženi podaci o nazivu, opisu, naselju i duljini. Time se po na području Općine Punat uspostavlja cjelovit i ažuran registar nerazvrstanih cesta.
U odnosu na Odluku iz 2012. godine, nova Odluka donosi niz važnih novina, od kojih su najznačajnije:
Uspostava jedinstvene baze podataka o nerazvrstanim cestama
Za razliku od dosadašnje Odluke, nova Odluka u Prilogu I. sadrži jedinstvenu bazu podataka o nerazvrstanim cestama s grafičkim prikazom. To omogućuje precizno evidentiranje, praćenje stanja i planiranje ulaganja u nerazvrstane ceste te predstavlja temelj za njihov upis u zemljišne knjige i druge službene evidencije.
Detaljnije uređenje upravljanja i održavanja
Nova Odluka razrađuje poslove redovnog i izvanrednog održavanja, uključujući zimsku službu, na način koji je usklađen s važećim Zakonom o cestama. Preciznije su definirane obveze izvođača radova održavanja, obveze vlasnika i ovlaštenika zemljišta uz nerazvrstane ceste te ovlasti komunalnog redara u provedbi nadzora.
Jasno definirani uvjeti priključka na nerazvrstane ceste
U odnosu na dosadašnju Odluku, nova Odluka detaljnije uređuje postupak izdavanja rješenja za priključak na nerazvrstanu cestu, uvjete tehničke dokumentacije, obvezu sanacije nastalih oštećenja te instrumente osiguranja za sanaciju šteta (bjanko-zadužnica, neopoziva bankarska garancija, novčani polog).
Uvođenje naknada za prekomjernu uporabu i izvanredni prijevoz
Nova Odluka po prvi put uvodi sustav naknada za prekomjernu uporabu nerazvrstanih cesta i izvanredni prijevoz. Naknada se obračunava prema količini prevezenog materijala i masi vozila, uz paušalnu naknadu za jednokratne dopreme i otpreme. Osim toga, propisana je i naknada za privremeno zauzimanje i zatvaranje nerazvrstanih cesta te naknada za njihovo prekopavanje.

Detaljnija pravila o prekopavanju nerazvrstanih cesta
Nova Odluka uređuje postupak izdavanja rješenja za prekopavanje nerazvrstanih cesta, uključujući uvjete sanacije, rokove i tehničke standarde. Posebno je značajna odredba kojom se prekopavanje novoizgrađenih ili rekonstruiranih nerazvrstanih cesta u roku od pet godina od izvedenih radova dopušta samo uz obvezu potpune obnove kolničke konstrukcije u zoni prekopa.

	Datum dokumenta
	27. kolovoza 2026. godine

	– opis teme, prijedloga ili problema o kojemu se provodi savjetovanje: Savjetovanje se provodi o prijedlogu Odluke  o nerazvrstanim cestama na području Općine Punat.

	– svrha savjetovanja i cilj koji bi se prijedlogom želio postići: Cilj savjetovanja sa zainteresiranom javnošću jest upoznavanje zainteresirane javnosti s prijedlogom dokumenta te prikupljanje prijedloga i primjedbi zainteresirane javnosti koji će se razmatrati i eventualno prihvatiti.

	– metoda savjetovanja: Savjetovanje se provodi javnom objavom na web stranici Općine Punat putem priloženog obrasca za sudjelovanje u savjetovanju.

	– rok zaprimanja odgovora i način na koji će biti pružena povratna informacija: Savjetovanje je otvoreno do 26. rujna 2026. godine. Povratne informacije bit će pružene putem Izvješća o provedenom savjetovanju koje će se po zaključenju savjetovanja objaviti na web stranici kao prilog savjetovanja.

	– ime, adresa, broj telefona i e-mail adresa osobe kojoj se sudionici savjetovanja mogu obratiti za dodatne upite: Za sve dodatne upite, sudionici savjetovanja mogu se obratiti Anamariji Rimay Bjelobabi, mag.iur., savjetnica za imovinsko-pravne i opće poslove, pismeno na adresu Općine Punat, Novi put 2, 51521 Punat ili putem elektronske pošte na e-mail adresu: anamarija.rimay@punat.hr


	– zahtjev onima koji sudjeluju u savjetovanju:  Molimo sve sudionike u savjetovanju da navedu svoje ime i prezime, u čije ime daju mišljenje, odnosno koga predstavljaju te da li su koga posebno dodatno konzultirali – sukladno propisima o zaštiti osobnih podataka isti će biti objavljeni isključivo ukoliko sudionik u savjetovanju tako navede na obrascu za sudjelovanje, odnosno da svoju privolu.

	– dostupnost odgovora: Odgovori će biti dostupni na službenoj web stranici Općine Punat u sklopu Izvješća o provedenom savjetovanju, osim kada je onaj koji je poslao odgovor tražio da podaci ostanu povjerljivi

	– pozivaju se sudionici savjetovanja na dostavu povratnih informacija o samom procesu savjetovanja te prijedloga za poboljšanje savjetovanja u budućnosti. Hvala!










